**Titlul III**

**EXERCITAREA PROFESIEI DE FARMACSIT ŞI**

**LABORANT – FARMACIST. ORGANIZAŢII PROFESIONALE**

**Capitolul XXIII   
  DISPOZIŢII GENERALE**

Art.238 Profesia de farmacist sau laborant-farmacist se exercită pe teritoriul Republicii Moldova, în condiţiile prezentului titlu, de către persoanele fizice posesoare ale unui titlu oficial de calificare în farmacie, după cum urmează:

1. cetăţeni ai Republicii Moldova;
2. cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altui stat;
3. soţul sau soţia şi descendenţii de gradul I aflaţi în întreţinerea unui cetăţean al unuia dintre statele prevăzute la lit. b), care desfăşoară legal activităţi salariate sau nesalariate pe teritoriul Republicii Moldova, indiferent de cetăţenia acestora;
4. beneficiarii statutului de rezident pe termen lung acordat conform normelor Uniunii Europene de către unul dintre statele prevăzute la lit. b).

Art.239 Prin *titlu oficial* *de calificare în farmacie* se înţelege:

1. diploma de farmacist, eliberată de către o instituţie de învăţământ superior farmaceutic acreditată din Republica Moldova;
2. diploma de laborant-farmacist eliberată de către o instituţie de învăţământ mediu farmaceutic, acreditată din Republica Moldova;
3. certificatul de farmacist-specialist (posesor de licenţă pentru activitatea profesională) eliberat în modul stabilit de Ministerul Sănătăţii;
4. certificatul de farmacist-calificat (posesor al categoriei de calificare profesională) eliberat în modul stabilit de Ministerul Sănătăţii;
5. diploma, certificatul sau un alt titlu de farmacist, eliberate conform normelor Uniunii Europene de către statele membre ale Uniunii Europene, statele aparţinând Spaţiului Economic European sau de către alte state;
6. diploma, certificatul sau un alt titlu de farmacist, dobândite într-un stat terţ şi recunoscute de unul dintre statele membre prevăzute la lit. e) ori echivalate în Republica Moldova.

Art.240 (1) Titlurile oficiale de calificare în profesia de farmacist, obţinute în afara Republicii Moldova, a statelor membre ale Uniunii Europene, a statelor aparţinând Spaţiului Economic European sau a altor state, se echivalează potrivit legii.

(2) Excepţie de la prevederile alin. (1) fac titlurile oficiale de calificare în profesia de farmacist, care au fost recunoscute de unul dintre aceste state.

Art.241 Controlul şi supravegherea exercitării profesiei de farmacist se realizează de către Ministerul Sănătăţii (MS) şi de către Asociaţia Farmaciştilor din Republica Moldova (AFRM).

Art.242 (1) Profesia de farmacist este profesie independentă şi se exercită în regim salarial şi/sau independent, cu respectarea prevederilor prezentului titlu.

    (2) În timpul exercitării profesiei, farmacistul nu poate fi funcţionar public.

    (3) Apărarea principiilor prevăzute la alin. (1) este asigurată de către Asociaţia Farmaciştilor din Republica Moldova.

   Art.243 (1) Exercitarea profesiei de farmacist se realizează prin următoarele activităţi:

1. prepararea formelor farmaceutice ale medicamentelor;
2. fabricarea şi controlul medicamentelor;
3. controlul medicamentelor într-un laborator pentru controlul calităţii medicamentelor;
4. depozitarea, conservarea şi distribuirea medicamentelor en gros;
5. prepararea, controlul, depozitarea şi eliberarea medicamentelor din farmaciile comunitare (deschise publicului);
6. prepararea, controlul, depozitarea şi eliberarea medicamentelor din farmaciile de spital;
7. acordarea de informaţii şi consultanţă privind medicamentele.

(2) Farmacistul, în conformitate cu pregătirea sa universitară, este competent să exercite şi alte activităţi profesionale, precum:

1. colaborare cu medicul pentru stabilirea şi urmărirea terapiei pacientului;
2. farmacovigilenţă;
3. fabricarea, controlul, depozitarea, conservarea şi distribuţia produselor din plante, suplimentelor alimentare, produselor igieno-cosmetice, dispozitivelor medicale, medicamentelor de uz veterinar, substanţelor farmaceutice active şi auxiliare;
4. analize în laboratoare de biochimie, toxicologie şi altele;
5. conducerea întreprinderii farmaceutice;
6. marketing şi management farmaceutic;
7. activităţi didactice, administrative, de coordonare şi control.

(3) În toate activităţile prevăzute la alin. (1) farmacistul are deplină răspundere şi drept de decizie.

(4) Exercitarea profesiei de laborant-farmacist se realizează prin următoarele activităţi:

1. efectuarea operaţiilor auxiliare în procesul de preparare a formelor farmaceutice ale medicamentelor;
2. divizarea formelor farmaceutice industriale angro şi pregătirea lor pentru depozitare în stoc;
3. definitivarea medicamentelor pentru eliberare;
4. participarea la procesul de recepţionare, depozitare şi distribuite a medicamentelor;
5. livrarea către consumatori a medicamentelor pasibile spre eliberare fără reţetă şi a produselor parafarmaceutice, precum şi acordarea de informaţii despre aceste produse;
6. conducerea farmaciei săteşti.

Art.244 (1) În exercitarea profesiei farmacistul trebuie să dovedească profesionalism, devotament, corectitudine, disponibilitate şi respect faţă de persoana care i se adresează pentru obţinerea serviciilor farmaceutice necesare.

   (2) La absolvirea instituţiei de învăţământ din Republica Moldova farmacistul va depune următorul jurământ:

*"În întreaga mea activitate de farmacist voi da dovadă de o atitudine profund umană faţă de om şi colectivitate.*

*Voi respecta demnitatea şi personalitatea bolnavului, exercitând profesiunea cu conştiinciozitate, respectând normele de etică şi de deontologie farmaceutică.*

*Voi fi corect cu mine însumi şi cu confraţii mei, cărora le voi cere colaborarea,*

*şi nu voi refuza să le acord sprijinul, când mi se va cere, în interesul bolnavului.*

*Voi păstra secretele încredinţate de pacienţi, chiar şi după decesul acestora.*

*Nu voi accepta sub nici un motiv ca activitatea mea de farmacist să fie utilizată împotriva sănătăţii şi vieţii omului.*

*Voi fi răbdător şi înţelegător faţă de cel care, datorită bolii, nu-mi acordă respectul cuvenit.*

*Jur, pe onoare, în mod solemn şi liber!"*

Art.245 (1) Profesia de farmacist poate fi exercitată pe teritoriul Republicii Moldova de persoanele prevăzute la art.238, care îndeplinesc următoarele condiţii:

1. deţin un titlu oficial de calificare în farmacie, conform legii;
2. posedă licenţă de activitate profesională eliberată de Ministerul Sănătăţii în modul stabilit de lege;
3. nu se găsesc în vreunul dintre cazurile de nedemnitate sau incompatibilitate prevăzute de prezentul titlu;
4. sunt membri ai Asociaţiei Farmaciştilor din Republica Moldova;
5. sunt apte din punct de vedere medical pentru exercitarea profesiei de farmacist.

(2) Farmaciştii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altui stat, stabiliţi în Republica Moldova, au, în exercitarea profesiei, aceleaşi drepturi şi obligaţii ca şi farmaciştii cetăţeni ai Republicii Moldova, membri ai Asociaţiei Farmaciştilor din Republica Moldova.

Art.246 (1) Profesia de farmacist se exercită în Republica Moldova cu titlul profesional corespunzător calificării profesionale însuşite, după cum urmează:

1. *farmacist;*
2. *farmacist, specialist* în una dintre specialităţile farmaceutice prevăzute de Nomenclatorul de specialităţi;
3. *farmacist calificat* în una dintre specialităţile farmaceutice prevăzute de Nomenclatorul de specialităţi.

(2) Prevederile alin. (1) se aplică şi cetăţenilor unui stat membru al Uniunii Europene, ai unui stat aparţinând Spaţiului Economic European sau ai altui stat, care deţin un titlu oficial de calificare în farmacie, precum şi experienţa profesională complementară prevăzută la art.254, atunci când este cazul, şi care exercită profesia în Republica Moldova.

**Art.247** (1) Instruirea continuă a farmaciştilor şu laboranţilor farmacişti se realizează prin:

1. pregătirea postuniversitară;
2. perfecţionarea sistematică a cunoştinţelor şi deprinderilor practice la cursuri organizate;
3. crearea condiţiilor pentru instruire continuă şi ridicarea nivelului de calificare la locurile de muncă;
4. stimularea activităţii profesionale înalt calitative;
5. atestarea profesională periodică conform reglementărilor adoptate de Ministerul Sănătăţii.

**Capitolul XXIV**

**NEDEMNITĂŢI ŞI INCOMPATIBILITĂŢI**

Art.248 Este nedemn să exercite profesia de farmacist:

1. farmacistul care a fost condamnat definitiv prin hotărâre judecătorească pentru săvârşirea cu intenţie a unei infracţiuni contra umanităţii sau vieţii, în împrejurări legate de exercitarea profesiei de farmacist, şi pentru care nu a intervenit reabilitarea;
2. farmacistul căruia i s-a aplicat pedeapsa interdicţiei de a exercita profesia, pe durata stabilită prin hotărâre judecătorească definitivă sau disciplinară.

Art.249 (1) Exercitarea profesiei de farmacist este incompatibilă cu:

1. profesia de medic;
2. oricare ocupaţie de natură a aduce atingere demnităţii profesiei de farmacist sau bunelor moravuri, conform Codului deontologic al farmacistului;
3. starea de sănătate fizică sau psihică necorespunzătoare pentru exercitarea profesiei de farmacist.

(2) În termen de 10 zile de la formarea situaţiei de incompatibilitate, farmacistul este obligat să anunţe Asociaţia Farmaciştilor al cărui membru este.

(3) Preşedintele asociaţiei din care face parte farmacistul poate desemna o comisie special constituită pentru fiecare caz în parte, alcătuită din 3 farmacişti calificaţi, pentru a confirma sau a infirma situaţia de incompatibilitate prevăzută la alin. (1) lit. a) şi b). În cazurile prevăzute la alin. (1) lit. c), acesta poate solicita organelor în drept confirmarea sau infirmarea stării de incompatibilitate.

(4) Pe timpul stării de incompatibilitate se suspendă de drept calitatea de membru al Asociaţiei Farmaciştilor din Republica Moldova şi dreptul de exerciţiu al profesiei.

Capitolul XXV

**AUTORIZAREA EXERCITĂRII PROFESIEI DE FARMACIST**

Art.250 (1) Exercitarea profesiei de farmacist se face pe baza licenţei de activitate şi a certificatului de membru al Asociaţiei Farmaciştilor din Republica Moldova.

(2) Licenţa de activitate profesională a farmacistului:

1. se eliberează în conformitate cu prevederile Regulamentului aprobat de Ministerul Sănătăţii;
2. se acordă pe baza certificatului de absolvire a rezidenţiatului, certificatului de membru al Asociaţiei Farmaciştilor din Republica Moldova şi avizului Inspectoratului Farmaceutic;
3. se actualizează peste fiecare 5 ani.

(3) Certificatul de membru al Asociaţiei Farmaciştilor din Republica Moldova se acordă pe baza următoarelor acte:

1. titlurile oficiale de calificare în profesia de farmacist, prevăzute de lege;
2. certificatul de cazier judiciar;
3. certificatul de sănătate;
4. declaraţie pe propria răspundere privind îndeplinirea condiţiilor prevăzute la art.248 şi 249.

(4) Exercitarea profesiei în cazul farmaciştilor cetăţeni ai unui stat membru al Uniunii Europene, ai unui stat aparţinând Spaţiului Economic European sau ai

altor state, stabiliţi în Republica Moldova, se face în baza documentelor eliberate conform prevederilor art.257 şi în condiţiile prevăzute la art.267.

Art.251 Farmaciştii care au dreptul la pensie pentru limită de vârstă, potrivit legii, pot fi menţinuţi, la cerere, în activitatea profesională, pe baza autorizării anuale a Asociaţiei Farmaciştilor din Republica Moldova şi a aprobării angajatorului.

Art.252 În farmaciile de spital, farmacistul este autorizat să elibereze medicamente numai pentru secţiile spitalului.

Capitolul XXVI

**DISPOZIŢII PRIVIND DREPTUL UTILIZĂRII TITLULUI DE FORMARE**

Art.253 (1) Farmaciştii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altor state, care exercită profesia de farmacist în Republica Moldova, au dreptul de a ataşa, la titlul profesional prevăzut la art.246, titlul licit de formare obţinut în statul membru de origine sau de provenienţă în limba acelui stat şi, eventual, abrevierea lui. Titlul licit de formare va fi însoţit de numele şi locul instituţiei sau al organului emitent.

(2) Dacă titlul respectiv de formare desemnează în Republica Moldova o pregătire complementară neînsuşită de beneficiar, acesta va utiliza, în exerciţiul profesiei, forma corespunzătoare a titlului, indicată de autorităţile competente ale Republicii Moldova.

Art.254 În cazul în care accesul la una dintre activităţile prevăzute la art.243 sau exercitarea acesteia necesită, în afara titlului oficial de calificare al farmacistului prevăzut de lege, şi o experienţă profesională complementară, autorităţile competente ale Republicii Moldova recunosc certificatul emis de statul respectiv de origine al posesorului, prin care se atestă că acesta a desfăşurat activitatea în cauză în acel stat pentru o perioadă de timp echivalentă cu cea prevăzută de legislaţia Republicii Moldova pentru activitatea în cauză.

**Capitolul XXVII**

**DISPOZIŢII PRIVIND FACILITAREA EXERCITĂRII DREPTULUI**

**DE STABILIRE**

Art.255 În vederea primului acces la una dintre activităţile profesionale, farmaciştii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altui stat, stabiliţi în Republica Moldova, vor prezenta autorităţilor competente ale Republicii Moldova certificatul de cazier judiciar emis de statul respectiv sau, în lipsa acestuia, un document echivalent emis de acel stat.

Art.256 (1) Pentru accesul la una dintre activităţile prevăzute la art.242 sau pentru exerciţiul acesteia, farmaciştii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altui stat, stabiliţi în Republica Moldova, vor prezenta autorităţilor competente ale Republicii Moldova certificatul de sănătate fizică şi psihică eliberat de statul membru de origine sau de provenienţă.

(2) În situaţia în care, pentru accesul şi exerciţiul activităţii prevăzute la alin. (1), statul de origine sau de provenienţă nu impune o astfel de cerinţă şi, în consecinţă, nu emite cetăţenilor săi un astfel de document, autorităţile competente ale Republicii Moldova acceptă din partea acestuia un atestat echivalent certificatului de sănătate.

Art.257 (1) Solicitările farmaciştilor cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altui stat cu privire la accesul în Republica Moldova la unul dintre tipurile concrete ale activităţii farmaceutice se soluţionează de către Ministerul Sănătăţii, în colaborare cu Asociaţia Farmaciştilor din Republica Moldova, în termen de 3 luni de la data depunerii dosarului complet de către cel interesat.

(2) Dosarul prevăzut la alin. (1) trebuie să cuprindă următoarele documente:

1. documentul de identitate;
2. diploma de farmacist obţinută în Republica Moldova, diploma de farmacist obţinută sau, după caz, recunoscută într-un stat membru al Uniunii Europene, într-un stat aparţinând Spaţiului Economic European sau în alt stat, respectiv atestatul de echivalare emis de organul competent în cazul diplomelor de farmacist obţinute într-un stat terţ şi care nu au fost recunoscute de unul dintre statele membre enumerate;
3. certificatul de sănătate emis de statul membru de origine sau de provenienţă, iar în lipsa acestuia, atestatul echivalent certificatului de sănătate emis de statul respectiv;
4. certificatul de cazier judiciar emis de statul membru de origine sau de provenienţă, în cazul în care intrarea în profesie se face în Republica Moldova, iar în lipsa acestuia, documentul echivalent emis de statul respectiv.

(3) Deciziile autorităţilor competente ale Republicii Moldova în aceste cazuri pot fi atacate la instanţa de contencios administrativ.

(4) În situaţia prevăzută la art.259, cererea de reexaminare suspendă termenul legal de soluţionare. Autorităţile competente ale Republicii Moldova vor continua procedura prevăzută la alin. (1) după primirea răspunsului din partea statului membru consultat sau după expirarea termenului de 3 luni prevăzut de normele Uniunii Europene pentru formularea răspunsului de către statele membre consultate, în aceste situaţii.

Art.258 Farmaciştii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altor state, stabiliţi în Republica Moldova şi care, în timpul exercitării profesiei, încalcă dispoziţiile, legile şi regulamentele profesiei, răspund potrivit legii.

Art.259 (1) Atunci când autorităţile competente ale Republicii Moldova au cunoştinţă de fapte grave şi precise care pot avea repercusiuni asupra începerii activităţii profesionale sau asupra exercitării profesiei de farmacist în Republica Moldova, comise de farmaciştii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altor state, anterior stabilirii în statul de provenienţă a celor în cauză, Republica Moldova şi în afara teritoriului său, acestea informează statul de origine sau

(2) Autorităţile competente ale Republicii Moldova comunică statului membru gazdă informaţiile solicitate cu privire la sancţiunile disciplinare de natură profesională sau administrativă, precum şi cu privire la sancţiunile penale interesând exerciţiul profesiei de farmacist, aplicate farmaciştilor pe durata exercitării profesiei în Republica Moldova.

(3) Autorităţile competente ale Republicii Moldova analizează informaţiile transmise de statul membru gazdă cu privire la faptele grave şi precise comise de

farmaciştii cetăţeni ai Republicii Moldova sau care provin din Republica Moldova, anterior stabilirii acestora în statul membru gazdă şi în afara teritoriului său, fapte care pot avea repercusiuni asupra începerii activităţii profesionale sau asupra exercitării profesiei de farmacist în acel stat. Autorităţile competente ale Republicii Moldova decid asupra naturii şi amplorii investigaţiilor pe care le întreprind în situaţiile pentru care au fost sesizate şi comunică statului membru gazdă, în termen de 3 luni de la primirea solicitării acestuia, consecinţele care rezultă cu privire la atestatele şi documentele pe care le-au emis în cazurile respective.

    (4) Autorităţile competente ale Republicii Moldova asigură confidenţialitatea informaţiilor transmise.

Art.260 Documentele prevăzute la art.255, 256 şi 259 sunt valabile 3 luni de la data emiterii.

Art.261 (1) Farmaciştii cetăţeni ai unui stat membru al Uniunii Europene, ai unui stat aparţinând Spaţiului Economic European sau ai altor state, care exercită profesia de farmacist în Republica Moldova, au obligaţia de a se informa la autorităţile competente cu privire la legislaţia care reglementează sectorul de sănătate şi cel farmaceutic, domeniul protecţiei sociale, precum şi cu privire la Codul deontologic al farmacistului.

(2) În vederea furnizării informaţiilor prevăzute la alin. (1), autorităţile competente ale Republicii Moldova vor organiza la nivelul structurilor teritoriale şi centrale birouri de informare legislativă.

Capitolul XXVIII

**ORGANIZAREA ŞI FUNCŢIONAREA ASOCIAŢIEI FARMACIŞTILOR DIN REPUBLICA MOLDOVA**

Art.262 (1) Asociaţia Farmaciştilor din Republica Moldova (AFRM) se organizează şi funcţionează ca organizaţie profesională, de interes public, apolitică şi fără scop patrimonial, având ca principal obiect de activitate controlul şi supravegherea exercitării profesiei de farmacist împreună cu Ministerul Sănătăţii şi Agenţia Medicamentului.

(2) AFRM are autonomie instituţională şi îşi exercită atribuţiile fără posibilitateavreunei imixtiuni.

Art.263 (1) AFRM se organizează şi funcţionează pe criterii teritoriale: la nivel

naţional şi raional, respectiv la nivelul municipiilor Chişinău şi Bălţi.

(2) Între AFRM şi Asociaţiile teritoriale există raporturi de autonomie funcţională, organizatorică şi financiară.

(3) Sediul AFRM este în municipiul Chişinău.

**Capitolul XXIX**

**ATRIBUŢIILE AFRM**

Art.264 AFRM are următoarele atribuţii:

1. asigură aplicarea legilor, regulamentelor şi normelor care organizează şi reglementează exercitarea profesiei de farmacist;
2. apără demnitatea şi promovează drepturile şi interesele membrilor săi în toate sferele de activitate; apără onoarea, libertatea şi independenţa profesională a farmacistului, precum şi dreptul acestuia de decizie în exercitarea actului profesional; asigură respectarea de către farmacişti a obligaţiilor ce le revin;
3. elaborează şi adoptă Regulamentul de organizare şi funcţionare a AFRM şi Codul deontologic al farmacistului;
4. controlează şi supraveghează modul de exercitare a profesiei de farmacist, indiferent de forma de exercitare şi de unitatea la care se desfăşoară, asigurând aplicarea legilor şi regulamentelor specifice;
5. colaborează cu Ministerul Sănătăţii la formarea, specializarea şi perfecţionarea pregătirii profesionale a farmaciştilor;
6. avizează regulamentele de organizare şi funcţionare a unităţilor farmaceutice;
7. acţionează, atât singur, cât şi împreună cu instituţiile publice, în vederea asigurării calităţii actului profesional în unităţile farmaceutice;
8. stabileşte capacitatea de contractare a farmaciilor aflate în raporturi contractuale cu sistemul de asigurări obligatorii de sănătate, în funcţie de criteriile elaborate de către Consiliul naţional al AFRM şi Ministerul Sănătăţii;
9. colaborează cu Agenţia Medicamentului şi Ministerul Sănătăţii şi îl sprijină, prin reprezentanţii săi, în activitatea de inspecţie farmaceutică;
10. colaborează cu Ministerul Sănătăţii la procesul de atestare a specialiştilor-farmacişti;
11. împreună cu Ministerul Sănătăţii organizează forme de educaţie continuă şi de ridicare a gradului de competenţă profesională a membrilor săi;
12. controlează modul în care sunt respectate de către angajatori independenţa profesională şi dreptul de decizie profesională ale farmacistului;
13. reprezintă şi apără interesele membrilor, la solicitarea acestora, în faţa angajatorilor;
14. promovează şi stabileşte relaţii pe plan extern cu instituţii şi organizaţii similare;
15. colaborează cu Ministerul Sănătăţii la elaborarea reglementărilor profesiei de farmacist;
16. organizează judecarea cazurilor de încălcare a normelor de deontologie profesională ori a celor care reglementează exercitarea profesiei sau a actului profesional;
17. stabileşte, în funcţie de gradul riscului profesional, valoarea riscului asigurat în cadrul asigurărilor de răspundere civilă profesională pentru membrii săi;
18. organizează pregătirea lingvistică, necesară pentru exercitarea activităţii profesionale de către farmaciştii cetăţeni ai altor state membre ale Uniunii Europene;
19. avizează, conform legii, extinderea reţelei farmaceutice.

Art.265 În exercitarea atribuţiilor sale AFRM, prin structurile naţionale sau teritoriale, are dreptul de a formula acţiuni în justiţie în nume propriu sau în numele membrilor săi.

Art.266 (1) AFRM participă, alături de celelalte instituţii implicate, la elaborarea contractului-cadru privind furnizarea serviciilor farmaceutice în cadrul sistemului de asigurări obligatorii de sănătate şi, împreună cu Compania Naţională de Asigurări în Medicină, stabileşte necesarul estimativ de servicii farmaceutice.

(2) În cadrul AFRM activează o comisie care urmăreşte îndeplinirea de către farmaciile aflate în raporturi contractuale cu sistemul de asigurări de sănătate a obligaţiilor contractuale. În acest sens, comisia colaborează cu toate instituţiile implicate

şi acţionează prin toate mijloacele legale pentru îndeplinirea obligaţiilor contractuale de către toate părţile implicate.

(3) Trimestrial, comisia prezintă, în baza datelor furnizate de partenerii contractuali, consiliului naţional al AFRM un raport privind modul în care farmaciile respectă obligaţiile contractuale şi drepturile asiguraţilor, problemele apărute în urma derulării raporturilor contractuale şi propune măsurile ce trebuie luate în vederea îmbunătăţirii activităţii farmaciilor.

Capitolul XXX

**MEMBRII AFRM**

Art.267 (1) În vederea exercitării profesiei de farmacist, farmaciştii cetăţeni ai Republicii Moldova şi farmaciştii cetăţeni ai unui stat membru al Uniunii Europene stabiliţi în Republica Moldova, au obligaţia să se înscrie în AFRM.

(2) La data intrării în vigoare a prezentului cod au de drept calitatea de membru al AFRM toţi farmaciştii înscrişi până la acea dată.

(3) Calitatea de membru al AFRM o pot păstra, la cerere, şi farmaciştii pensionari care au practicat profesia de farmacist.

(4) Membrii AFRM sunt înscrişi în Registrul farmaciştilor din Republica Moldova, care se publică periodic.

Art.268 (1) La cerere, membrii AFRM care, din motive obiective, întrerup pe o durată de până la 5 ani exercitarea profesiei de farmacist pot solicita suspendarea calităţii de membru pe acea durată.

(2) Pe durata suspendării la cerere a calităţii de membru al AFRM, se suspendă obligaţiile şi drepturile ce decurg din prezentul cod.

(3) Întreruperea exercitării profesiei de farmacist pe o durată mai mare de 5 ani atrage, de drept, pierderea calităţii de membru al AFRM.

(4) O nouă înscriere se poate face numai în condiţiile prezentului cod şi cu avizul favorabil al Consiliului naţional al AFRM.

Art.269 Farmaciştii care doresc să exercite profesia se înscriu ca membri ai AFRM la asociaţia teritorială în raza căreia se află unitatea la care îşi desfăşoară activitatea sau la asociaţia teritorială în raza căreia îşi au domiciliul sau reşedinţa, dacă nu au încă un loc de muncă.

Capitolul XXXI

**DREPTURILE ŞI OBLIGAŢIILE MEMBRILOR AFRM**

Art.270 Membrii AFRM au următoarele drepturi:

1. să aleagă şi să fie aleşi în organele de conducere de la nivelul structurilor teritoriale sau cele naţionale ale AFRM;
2. să se adreseze organelor abilitate ale AFRM şi să primească informaţiile solicitate;
3. să participe la orice acţiune a AFRM şi să fie informaţi în timp util despre aceasta;
4. să folosească, împreună cu membrii săi de familie, toate dotările sociale, profesionale, culturale şi sportive ale AFRM şi ale asociaţiilor locale;
5. să poarte însemnele AFRM;
6. să conteste sancţiunile primite;
7. să solicite ajutoare materiale pentru situaţii deosebite, atât personal, cât şi prin membrii lor de familie.

Art.271 Obligaţiile membrilor AFRM sunt următoarele:

1. să facă dovada cunoaşterii normelor de deontologie profesională şi a celor care reglementează organizarea şi funcţionarea corpului profesional; modalitatea de testare a cunoştinţelor de deontologie şi a legislaţiei profesionale se stabileşte de către Consiliul Naţional al AFRM;
2. să respecte dispoziţiile Regulamentului de organizare şi funcţionare a AFRM, Codul deontologic al farmacistului, hotărârile organelor de conducere ale AFRM şi regulamentele profesiei;
3. să rezolve sarcinile ce le-au fost încredinţate în calitate de membri sau reprezentanţi ai corpului profesional;
4. să participe la manifestările iniţiate de organele de conducere, la activităţile profesionale ori de pregătire profesională iniţiate ori organizate de către organele de conducere naţionale sau locale;
5. să participe la şedinţele ori adunările la care au fost convocaţi;
6. să execute cu bună-credinţă sarcinile ce decurg din hotărârile organelor de conducere ale corpului profesional;
7. să se abţină de la deliberările organelor de conducere în care sunt aleşi, în cazul în care, în îndeplinirea unor atribuţii ale acestor organe, au un interes propriu;
8. să păstreze secretul profesional;
9. să păstreze, în cadrul profesiei, confidenţialitatea asupra dezbaterilor, opiniilor şi voturilor exprimate în organele de conducere;
10. să respecte normele, principiile şi îndatoririle deontologiei profesionale şi să aibă un comportament demn în exercitarea profesiei ori a calităţii de membru al AFRM;
11. să achite, în termenul stabilit, cotizaţia datorată în calitate de membru al AFRM;
12. să rezolve litigiile cu alţi membri, în primul rând prin intermediul medierii de către comisiile de specialitate din cadrul AFRM;
13. să execute cu bună-credinţă atribuţiile ce le revin în calitate de reprezentant sau membru în organele naţionale de conducere ale AFRM, ale celor raionale şi, respectiv ale municipiilor Chişinău şi Bălţi.

Art.272 Obligaţiile membrilor AFRM, ce decurg din calitatea lor specială de farmacişti, sunt următoarele:

1. să respecte şi să aplice în orice împrejurare normele de deontologie farmaceutică;
2. să nu aducă prejudiţii reputaţiei corpului profesional sau a altor membri, respectând statutul de corp profesional al AFRM;
3. să acţioneze, pe toată durata exercitării profesiei, în vederea creşterii gradului de pregătire profesională şi cunoaşterii noutăţilor profesionale;
4. să respecte drepturile legale ale pacienţilor;
5. să acorde, cu promptitudine, asistenţă farmaceutică de urgenţă, ca o îndatorire fundamentală, profesională şi civică.

Art.217 (1) În vederea creşterii gradului de pregătire profesională şi asigurării unui nivel ridicat al cunoştinţelor profesionale, farmaciştii sunt obligaţi să urmeze un număr de cursuri de pregătire şi alte forme de educaţie continuă şi informare în domeniul ştiinţelor profesionale, pentru cumularea numărului de credite stabilit în acest sens de către AFRM. Sunt creditate programele, precum şi celelalte forme de educaţie farmaceutică continuă avizate de către AFRM.

(2) Farmaciştilor care nu realizează pe parcursul a 5 ani numărul minim de credite de educaţie profesională continuă stabilit de Consiliul Naţional al AFRM li se suspendă dreptul de practică, până la realizarea numărului de credite respectiv.

Capitolul XXXII

**ORGANIZAREA ŞI FUNCŢIONAREA AFRM**

A. Organizarea la nivel teritorial

Art.274 (1) La nivelul fiecărui raion, respectiv al municipiilor Chişinău şi Bălţi, se organizează Asociaţia raională (municipală) a farmaciştilor, formată din toţi farmaciştii cu drept de liberă practică din unitatea administrativ-teritorială respectivă.

(2) Asociaţiile raionale (municipale) a farmaciştilor nu prezintă personalitate juridică, nu au patrimoniu şi buget propriu.

(3) Personalitatea juridică se dobândeşte de la data constituirii şi înregistrării la administraţia financiară în raza căreia se află sediul instituţiei.

(4) Sediul asociaţiei este în oraşul de reşedinţă a raionului, respectiv în municipiile Chişinău şi Bălţi şi respectiv pentru AFRM.

(5) Nici o asociaţie teritorială nu poate funcţiona în afara AFRM.

Art.275 Organele de conducere ale asociaţiei teritoriale sunt:

1. adunarea generală a farmaciştilor;
2. consiliul;
3. biroul consiliului;
4. preşedintele.

  Art.276 (1) Adunarea generală este formată din toţi farmaciştii cu drept de practică, înscrişi în asociaţia respectivă.

(2) Adunarea generală se întruneşte anual, în primul trimestru, la convocarea consiliului, şi adoptă hotărâri cu majoritate simplă, în prezenţa a 2/3 din membrii săi. Dacă la prima convocare nu s-a realizat majoritatea de 2/3, după 10 zile se organizează o nouă şedinţă, cu aceeaşi ordine de zi, care va adopta hotărâri, indiferent de numărul membrilor prezenţi, dar nu mai puţin de jumătate plus unu din totalul membrilor.

(3) Adunarea generală are următoarele atribuţii:

1. aprobă proiectul de buget al asociaţiei şi, în baza raportului cenzorilor, descarcă de gestiune consiliul pentru anul fiscal încheiat;
2. alege, dintre membrii săi, consiliul asociaţiei şi reprezentanţii în Adunarea generală naţională a AFRM;
3. stabileşte indemnizaţia de şedinţă a membrilor comisiei de disciplină;
4. alege comisia de cenzori a asociaţiei.

Art.277 (1) Membrii asociaţiei structurilor teritoriale şi reprezentanţii în Adunarea generală naţională se aleg pe o perioadă de 4 ani de către adunările generale teritoriale prin vot secret şi în condiţiile participării a minimum 2/3 din membrii adunării generale.

(2) Dacă la adunarea de alegeri nu se realizează condiţia de participare, după două săptămâni se va organiza un nou scrutin care va alege reprezentanţii, indiferent de numărul participanţilor.

Art.278 (1) Consiliul asociaţiei are un număr de membri proporţional cu numărul farmaciştilor înscrişi în evidenţa asociaţiei la data organizării alegerilor, după cum urmează:

1. 3 membri, pentru un număr de până la 50 de farmacişti înscrişi;
2. 5 membri, pentru un număr de 51 până la 100 de farmacişti înscrişi;
3. 7 membri, pentru un număr de 101 până la 250 de farmacişti înscrişi;
4. 9 membri, pentru un număr de peste 251 de farmacişti înscrişi.

(2) Consiliul raional sau al municipiilor Chişinău şi Bălţi, după caz, are un număr de 3-9 membri supleanţi, aleşi de adunarea generală.

    Art.279 Consiliul asociaţiei teritoriale exercită atribuţiile prevăzute de lege şi date în competenţa sa prin Statutul AFRM sau prin hotărârea Consiliului naţional.

    Art.280 (1) Consiliul asociaţiei teritoriale, în prima şedinţă organizată în termen de maximum 5 zile de la alegere, alege biroul consiliului.

(2) Biroul consiliului este format dintr-un preşedinte, 2 vicepreşedinţi şi un secretar.

B. Organizarea la nivel naţional

Art.281 (1) AFRM este format din toţi farmaciştii înscrişi în asociaţiile teritoriale.

(2) AFRM are personalitate juridică, patrimoniu şi buget propriu. Bugetul se formează din contribuţia asociaţiilor teritoriale în cote stabilite de Consiliul naţional. Patrimoniul poate fi folosit şi în activităţi producătoare de venituri, în condiţiile legii.

Art.282 Organele de conducere, la nivel naţional, ale AFRM, sunt:

1. Adunarea generală naţională;
2. Consiliul naţional;
3. Biroul executiv;
4. Preşedintele.

Art.283 (1) Adunarea generală naţională este alcătuită din preşedinţii asociaţiilor teritoriale şi reprezentanţi aleşi de adunările generale locale prin vot direct şi secret.

    (2) Norma de reprezentare în adunarea generală este de 1/15 de membri.

    (3) Reprezentanţii în adunarea generală sunt aleşi pe o durată de 4 ani.

    (4) Proporţional cu numărul de farmacişti înscrişi în evidenţa asociaţiei teritoriale se vor alege 3-9 membri supleanţi.

    Art.284 Adunarea generală naţională are următoarele atribuţii:

1. adoptă Statutul AFRM, precum şi Codul deontologic al farmacistului;
2. aprobă modificarea acestora;
3. aprobă bugetul de venituri şi cheltuieli şi execuţia celui pentru exerciţiul financiar expirat;
4. alege, dintre membrii săi, comisia de cenzori;
5. adoptă declaraţii care să reflecte poziţia AFRM cu privire la aspecte de interes general în ceea ce priveşte profesia de farmacist ori statutul farmacistului în societate.

Art.285 (1) Adunarea generală naţională adoptă hotărâri în prezenţa a cel puţin 2/3 din numărul membrilor săi, cu majoritate simplă de voturi.

    (2) Dacă la prima convocare nu se realizează condiţia de cvorum, după două săptămâni se va organiza o altă şedinţă, cu aceeaşi ordine de zi, care va putea adopta hotărâri, indiferent de numărul membrilor prezenţi, cu excepţia situaţiilor prevăzute la art. 228 lit. a) şi b), pentru care este necesară condiţia de cvorum prevăzută de lege.

    (3) Adunarea generală naţională se întruneşte în şedinţă ordinară în primul trimestru al anului în curs.

Art.286 Adunarea generală naţională este condusă de către Preşedintele

AFRM.

Art.287 (1) Consiliul naţional al AFRM este alcătuit din preşedinţii asociaţiilor raionale, câte 3 reprezentanţi ai Asociaţiei Farmaciştilor din Chişinău şi Bălţi, respectiv preşedintele şi 2 vicepreşedinţi şi câte un reprezentant al farmaciştilor din fiecare sistem farmaceutic departamental ori instituţie centrală cu reţea proprie de farmacii.

(2) Reprezentanţii în Consiliul naţional al AFRM sunt aleşi pe o durată de 4 ani.

(3) Cheltuielile cu deplasarea şi diurna reprezentanţilor în Consiliul naţional al AFRM vor fi suportate de către asociaţiile ai căror reprezentanţi sunt.

    (4) Consiliul naţional al AFRM se întruneşte legal în prezenţa a cel puţin 2/3 din numărul reprezentanţilor stabiliţi la alin. (1).

Art.288 Consiliul naţional lucrează în prezenţa a 2/3 din numărul membrilor cu drept de vot şi decide cu o majoritate absolută de voturi, cu excepţia deciziilor referitoare la cotizaţie, pentru care sunt necesare voturile favorabile a 2/3 din numărul total al membrilor.

Art.289 Deciziile Consiliului naţional al AFRM sunt obligatorii pentru asociaţiile locale şi pentru toţi farmaciştii care practică profesia de farmacist în Republica Moldova.

Art.290 Atribuţiile Consiliului naţional sunt următoarele:

1. elaborează Statutul AFRM, precum şi proiectele de modificare a acestuia;
2. elaborează Codul deontologic al farmacistului, precum şi proiectele de modificare a acestuia;
3. colaborează cu Ministerul Sănătăţii la elaborarea Nomenclatorului de specialităţi farmaceutice;
4. colaborează cu Ministerul Sănătăţii la elaborarea tematicilor, metodologiilor, concursurilor şi examenelor pentru specialiştii-farmacişti;
5. stabileşte sistemul de credite de educaţie continuă, pe baza căruia se evaluează activitatea de perfecţionare profesională a farmaciştilor;
6. colaborează cu Ministerul Sănătăţii la elaborarea normelor privind exercitarea profesiei de farmacist pe teritoriul Republicii Moldova;
7. colaborează cu Ministerul Sănătăţii la elaborarea strategiei şi programelor privind dezvoltarea învăţământului farmaceutic;
8. colaborează cu Agenţia Medicamentului şi Ministerul Sănătăţii la elaborarea principiilor şi criteriilor privind înfiinţarea de noi farmacii, laboratoare şi depozite farmaceutice;
9. fixează cotizaţia care trebuie plătită obligatoriu de către fiecare farmacist, stabilind partea din această cotizaţie care trebuie virată către Consiliul naţional al AFRM;
10. gestionează bunurile AFRM şi poate să creeze şi să subvenţioneze acţiuni interesând profesiunea, acţiuni de întrajutorare sau de sponsorizare;
11. soluţionează, prin comisiile de specialitate ale AFRM, în termen de 30 de zile de la înregistrare, contestaţiile formulate împotriva deciziilor date de consiliile raionale, respectiv al municipiilor Chişinău şi Bălţi, în conformitate cu regulamentele proprii;
12. alege, dintre membrii săi, Biroul executiv al AFRM;
13. propune Adunării generale naţionale proiectul privind bugetul de venituri şi cheltuieli al AFRM;
14. alege, dintre membrii săi, pe cei care vor forma comisiile de lucru;
15. stabileşte indemnizaţiile membrilor biroului executiv şi indemnizaţia de şedinţă a membrilor Comisiei superioare de disciplină;
16. avizează reînscrierea farmaciştilor care au pierdut calitatea de membru al AFRM, conform Codului deontologic al farmacistului.

Art.291 Consiliul naţional stabileşte strategia şi planul anual de control şi supraveghere a modului de exercitare a profesiei de farmacist, precum şi a condiţiilor în care se desfăşoară aceasta.

Art.292 Biroul executiv al AFRM este format dintr-un preşedinte, 3 vicepreşedinţi şi un secretar general, aleşi în mod individual de către Consiliul naţional dintre membrii săi.

Art.293 Atribuţiile Biroului executiv:

1. asigură activitatea permanentă a AFRM între şedinţele Consiliului naţional;
2. aprobă angajarea de personal şi asigură execuţia bugetului Asociaţiei Farmaciştilor din Republica Moldova;
3. întocmeşte raportul anual de activitate şi gestiune, pe care îl supune aprobării Consiliului naţional;
4. acceptă donaţiile, legatele şi sponsorizările făcute Asociaţiei Farmaciştilor din Republica Moldova;
5. execută hotărârile Adunării generale naţionale şi ale Consiliului naţional;
6. elaborează şi supune spre avizare Consiliului naţional proiectul bugetului de venituri şi cheltuieli, pe baza bugetelor de venituri şi cheltuieli ale colegiilor teritoriale;
7. informează Consiliul naţional cu privire la deciziile emise între şedinţele Consiliului;
8. îndeplineşte orice alte sarcini stabilite de către Consiliul naţional.

Art.294 Biroul executiv coordonează activitatea comisiilor de lucru ale Consiliului naţional al AFRM.

Art.295 În exercitarea mandatului, membrii Biroului executiv, precum şi membrii birourilor consiliilor asociaţiilor teritoriale vor primi o indemnizaţie lunară, al cărei cuantum va fi aprobat, după caz, de Consiliul naţional, respectiv consiliile asociaţiilor teritoriale.

Art.296 Preşedintele Biroului executiv al Consiliului naţional este preşedintele AFRM.

Art.297 Atribuţiile Preşedintelui AFRM sunt:

1. reprezintă AFRM în relaţiile cu persoanele fizice şi juridice din ţară şi din străinătate;
2. încheie contracte şi convenţii în numele AFRM, cu aprobarea Biroului executiv;
3. convoacă şi conduce şedinţele Adunării generale, ale Consiliului naţional;
4. aduce la îndeplinire deciziile Biroului executiv, hotărârile Consiliului naţional date în sarcina sa şi rezolvă problemele şi lucrările curente;
5. angajează personalul de specialitate şi administrativ;
6. îndeplineşte orice alte sarcini încredinţate de Consiliul naţional ori de Biroul executiv.

  Art.298 (1) Nu pot primi sau exercita mandatul de membru al organelor de conducere ale AFRM, atât la nivel naţional, cât şi teritorial, farmaciştii care deţin funcţii de conducere în cadrul Ministerului Sănătăţii, Agenţiei Medicamentului, în cadrul altor structuri descentralizate ale acestora ori în cadrul sistemului de asigurări obligatorii de sănătate.

(2) Farmaciştii pentru care, pe timpul exercitării mandatului de membru al organelor de conducere, a survenit situaţia de incompatibilitate, pierd de drept mandatul încredinţat, urmând ca locul rămas vacant să fie ocupat, după caz, de primul membru aflat pe lista supleanţilor sau prin organizarea unei noi alegeri.

Capitolul XXXIII

**RĂSPUNDEREA DISCIPLINARĂ**

Art.299 Farmacistul răspunde disciplinar pentru nerespectarea legilor şi regulamentelor profesionale, a Codului deontologic al farmacistului şi a regulilor de bună practică profesională, a Statutului Asociaţiei Farmaciştilor din Republica Moldova, pentru nerespectarea deciziilor obligatorii adoptate de organele de conducere ale Asociaţiei Farmaciştilor din Republica Moldova, precum şi pentru orice fapte săvârşite în legătură cu profesia sau în afara acesteia, care sunt de natură să prejudicieze onoarea şi prestigiul profesiei sau ale Asociaţiei Farmaciştilor din Republica Moldova.

Art.300 (1) În cazurile prevăzute la art.299, plângerea împotriva unui farmacist se depune la asociaţia al cărui membru este.

(2) Biroul Consiliului, în baza anchetei disciplinare efectuate de către departamentul de jurisdicţie profesională, poate decide:

1. respinge plângerea ca vădit nefondată;
2. solicită completarea anchetei disciplinare;
3. dispune trimiterea dosarului disciplinar la comisia de disciplină.

(3) Împotriva deciziei de respingere a plângerii, persoana care a făcut plângerea poate depune contestaţie la Asociaţia a cărui decizie se contestă. Aceasta se soluţionează de către Biroul Executiv al Consiliul Naţional.

Art.301 (1) În cadrul fiecărei Asociaţiei teritoriale se organizează şi funcţionează o comisie de disciplină (CD), constituită din 3 membri, independentă de conducerea colegiului, care judecă abaterile disciplinare săvârşite de farmaciştii cuprinşi în acea Asociaţie.

(2) În cadrul AFRM se organizează şi funcţionează Comisia superioară de disciplină, formată din 5 membri. Unul dintre membrii Comisiei superioare de

disciplină este desemnat de către Ministerul Sănătăţii.

(3) Procedura judecării abaterilor este prevăzută în Statutul AFRM, cu respectarea principiului egalităţii, a dreptului de apărare, precum şi a principiului contradictorialităţii.

Art.302 (1) Membrii comisiilor de disciplină de la nivelul colegiului teritorial sunt aleşi de către adunarea generală raională, respectiv cea a municipiilor Chişinău şi Bălţi, iar membrii Comisiei superioare de disciplină vor fi aleşi de către Adunarea generală naţională.

(2) Membrii comisiilor de disciplină vor fi aleşi din rândul farmaciştilor cu o vechime de peste 7 ani în profesie şi care nu au avut abateri disciplinare în ultimii 5 ani.

(3) Funcţia de membru al comisiei de disciplină este incompatibilă cu orice altă funcţie în cadrul Asociaţiei Farmaciştilor din Republica Moldova.

(4) Durata mandatului membrilor comisiilor de disciplină este de 4 ani.

(5) Calitatea de membru al comisiilor de disciplină încetează în următoarele situaţii: pierderea calităţii de membru al Asociaţiei Farmaciştilor din Republica Moldova, prin numirea unui alt reprezentant, în cazul membrilor desemnaţi de către Ministerul Sănătăţii şi Protecţiei Sociale, ori prin deces.

Art.303 (1) Membrii comisiilor de disciplină se aleg prin vot secret şi pe baza candidaturilor depuse.

(2) La nivel teritorial se va alege un număr de 5 membri, iar la nivel naţional 7 membri.

(3) Membrii comisiilor de disciplină îşi vor alege un preşedinte, care conduce activitatea administrativă a comisiilor de disciplină.

(4) Preşedintele comisiei de disciplină prezintă adunării generale raportul anual al activităţii comisiei de disciplină.

Art.304 (1) Sancţiunile disciplinare sunt:

1. mustrare;
2. avertisment;
3. vot de blam;
4. suspendarea calităţii de membru al Asociaţiei Farmaciştilor din Republica Moldova pe o perioadă determinată, de la o lună la un an;
5. retragerea calităţii de membru al Asociaţiei Farmaciştilor din Republica Moldova.

(2) Retragerea calităţii de membru al Asociaţiei Farmaciştilor din Republica Moldova operează de drept pe durata stabilită de instanţa de judecată prin hotărâre definitivă a instanţei judecătoreşti, cu privire la interzicerea exercitării profesiei.

(3) La sancţiunile prevăzute la alin. (1) se poate prevedea, după caz, obligarea celui sancţionat la efectuarea unor cursuri de perfecţionare sau de educaţie farmaceutică

ori alte forme de pregătire profesională.

  Art.305 (1) Decizia Comisiei de disciplină se comunică farmacistului cercetat disciplinar, persoanei care a făcut sesizarea, Ministerului Sănătăţii, Biroului executiv al Asociaţiei Farmaciştilor din Republica Moldova şi persoanei cu care farmacistul sancţionat are încheiat contractul de muncă.

(2) În termen de 15 zile de la comunicare, persoanele şi autorităţile prevăzute la alin. (1) pot contesta la Comisia superioară de disciplină decizia pronunţată.

Art.306 (1) Acţiunea disciplinară poate fi pornită în termen de cel mult 3 luni de la data săvârşirii faptei sau data luării la cunoştinţă.

(2) Sancţiunile prevăzute la art.304 alin. (1) lit. a)-c) se radiază în termen de 6 luni de la data executării lor, iar cea prevăzută la art. 66 alin. (1) lit. d), în termen de un an de la data expirării perioadei de suspendare.

(3) În cazul aplicării sancţiunii prevăzute la art.304 alin. (1) lit. e), farmacistul poate face o nouă cerere de redobândire a calităţii de membru al asociaţiei după expirarea perioadei stabilite de instanţa judecătorească prin hotărâre penală definitivă, prin care s-a dispus interdicţia exercitării profesiei, sau după 2 ani de la data aplicării sancţiunii de către comisia de disciplină. Redobândirea calităţii de membru al

Asociaţiei Farmaciştilor din Republica Moldova se face în condiţiile legii.

(4) În situaţia în care, prin decizia comisiei de disciplină, au fost dispuse şi măsurile prevăzute la art.304 alin. (3), radierea sancţiunii se va face numai după prezentarea dovezii aducerii la îndeplinire a măsurii dispuse de comisia de disciplină.

(5) Repetarea unei abateri disciplinare până la radierea sancţiunii aplicate constituie circumstanţă agravantă care va fi avută în vedere la aplicarea unei noi sancţiuni.

    Art.307 (1) Ancheta disciplinară se exercită prin persoane desemnate de către biroul consiliului teritorial sau, după caz, de către Biroul executiv al AFRM.

(2) Unităţile sanitare sau farmaceutice au obligaţia de a pune la dispoziţie comisiilor de disciplină sau persoanelor desemnate cu investigarea abaterii disciplinare documentele profesionale solicitate, precum şi orice alte date şi informaţii necesare soluţionării cauzei.

Art.308 Decizia pronunţată de Comisia superioară de disciplină, precum şi cea pronunţată de Consiliul naţional pot fi contestate la secţia de contencios administrativ a tribunalului în a cărui circumscripţie îşi desfăşoară activitatea farmacistul sancţionat, în termen de 30 de zile de la comunicare.

Capitolul XXXIV

**VENITURI ŞI CHELTUIELI**

   Art.309 Veniturile Asociaţiei Farmaciştilor din Republica Moldova se constituie din:

1. taxa de înscriere;
2. cotizaţii lunare ale membrilor;
3. contravaloarea serviciilor prestate membrilor sau persoanelor fizice şi juridice;
4. donaţii şi sponsorizări de la persoane fizice şi juridice;
5. drepturi editoriale;
6. încasări din vânzarea publicaţiilor proprii;
7. fonduri rezultate din manifestările culturale şi ştiinţifice;
8. organizarea de cursuri de educaţie profesională continuă;
9. alte surse.

Art.310 (1) Cotizaţiile datorate şi neplătite în termenul fixat de către consiliul teritorial de către membrii Asociaţiei Farmaciştilor din Republica Moldova determină plata unor penalităţi de întârziere în cuantumul prevăzut de dispoziţiile legale aplicabile instituţiilor publice.

(2) Aceeaşi penalitate se va aplica şi Asociaţiilor teritoriale care nu varsă partea de cotizaţie stabilită de către Consiliul naţional.

Art.311 (1) Neplata cotizaţiei datorate de membrii AFRM pe o perioadă de 6 luni şi după atenţionarea scrisă a consiliului local se sancţionează cu suspendarea calităţii de membru al asociaţiei, până la plata cotizaţiei datorate.

(2) Sancţiunea se aplică de către comisia locală de disciplină, la sesizarea comisiei administrative şi financiar-contabile a asociaţiei teritoriale.

Art.312 Pentru serviciile prestate persoanelor care nu sunt membre ale Asociaţiei Farmaciştilor din Republica Moldova, tarifele se stabilesc, după caz, de către

Consiliul naţional, respectiv consiliul asociaţiei teritoriale.

Art.313 (1) Cuantumul cotizaţiei de membru al Asociaţiei Farmaciştilor din Republica Moldova, precum şi partea din aceasta care trebuie vărsată către forurile naţionale se stabilesc de către Consiliul naţional al Asociaţiei Farmaciştilor din Republica Moldova.

(2) Partea din cotizaţie aferentă funcţionării structurii naţionale va fi virată până cel mai târziu la sfârşitul lunii următoare aceleia pentru care a fost percepută cotizaţia.

Art.314 (1) Partea de cotizaţie datorată Asociaţiei Farmaciştilor din Republica Moldova de către consiliile asociaţiilor teritoriale se va vira către acesta înaintea altor plăţi.

    (2) Obligaţia urmăririi şi efectuării vărsării cotei aferente Asociaţiei Farmaciştilor din Republica Moldova revine preşedintelui consiliului asociaţiei teritoriale.

Art.315 Veniturile pot fi utilizate pentru cheltuieli ce ţin de organizarea şi funcţionarea asociaţiei, cheltuieli de personal, cheltuieli materiale şi servicii, cheltuieli de capital, perfecţionarea pregătirii profesionale, achitarea cotizaţiilor de membru al organismelor profesionale internaţionale a farmaciştilor, acordarea de burse prin concurs farmaciştilor, întrajutorarea farmaciştilor cu venituri mici, crearea de instituţii cu scop filantropic şi ştiinţific, alte cheltuieli aprobate, după caz, de consiliul asociaţiei teritoriale, respectiv de Consiliul naţional.

Capitolul XXXV

**DISPOZIŢII FINALE ŞI TRANZITORII**

Art.316 Practicarea profesiei de farmacist de o persoană care nu are această calitate constituie infracţiune şi se pedepseşte conform [Codului](JavaScript:ln2Go2lnkX(9809,'art1');) penal.

Art.317 (1) În vederea facilitării accesului la exercitarea profesiei de farmacist pe teritoriul Republicii Moldova, Ministerul Sănătăţii, în colaborare cu Asociaţia Farmaciştilor din Republica Moldova, recunoaşte calificările de farmacist, dobândite în conformitate cu normele Uniunii Europene într-un stat membru al Uniunii Europene, într-un stat aparţinând Spaţiului Economic European sau într-un alt stat, de către cetăţenii acestor state, iar încadrarea în muncă se face conform legii.

(2) Normele privind recunoaşterea diplomelor, certificatelor şi titlurilor de farmacist eliberate de un stat membru al Uniunii Europene, de un stat aparţinând Spaţiului Economic European sau alt stat cetăţenilor acestora se elaborează de către Ministerul Sănătăţii, în colaborare cu Asociaţia Farmaciştilor din Republica Moldova, şi se aprobă prin hotărâre a Guvernului.

(3) Nomenclatorul de specialităţi farmaceutice se elaborează de către Ministerul Sănătăţii şi se aprobă prin ordin al Ministrului Sănătăţii.

Art.318 Atribuţiile Asociaţiei Farmaciştilor din Republica Moldova nu pot fi exercitate de nici o altă asociaţie profesională. Membrii Asociaţiei Farmaciştilor din Republica Moldova pot face parte şi din alte asociaţii profesionale.

Art.319 Codul deontologic al farmacistului, cu modificările şi completările ulterioare, precum şi deciziile Consiliului naţional care privesc organizarea şi

funcţionarea Asociaţiei Farmaciştilor din Republica Moldova se publică în Monitorul Oficial al Republicii Moldova.

Art.320 Administraţia publică locală, prin consiliile raionale şi Consiliul Municipiilor Chişinău şi Bălţi, va sprijini consiliile raionale, respectiv municipale şi Consiliul naţional al Asociaţiei Farmaciştilor din Republica Moldova în vederea asigurării, în condiţiile legii, de spaţii corespunzătoare pentru desfăşurarea activităţii, în termen de 60 de zile de la intrarea în vigoare a prezentului cod.

Art.321 Actualele organe de conducere ale Asociaţiei Farmaciştilor din Republica Moldova de la nivel naţional şi teritorial vor rămâne în funcţie şi îşi vor exercita mandatul până la împlinirea duratei pentru care au fost alese.

Art.322 Asociaţia Farmaciştilor din Republica Moldova, înfiinţată şi organizată potrivit prezentului cod, este continuatorul de drept al Asociaţiei Farmaciştilor din Republica Moldova, înfiinţat potrivit legilor anterioare. Patrimoniul şi, respectiv, drepturile şi obligaţiile anterior născute vor fi preluate de noua organizaţie profesională, constituită potrivit prezentului cod.

Art.323 Farmacistul este obligat să încheie o asigurare de răspundere civilă pentru greşeli în activitatea profesională.

Art.324 Prezentul titlu intră în vigoare la 30 de zile de la data publicării în Monitorul Oficial al Republicii Moldova.